ဘော်ဘီဆော်ဆာ (အဆိုတော်)

**ဘော်ဘီဆော်ဆာ** () (၂၂ မေ ၁၉၉၃ )သည်မြန်မာနိုင်ငံသား ဟစ်ဟော့အဆိုတော်၊ တေးရေးဆရာနှင့် သရုပ်ဆောင်တစ်ဦးဖြစ်သည်။ သူမသည် မြန်မာနိုင်ငံတွင် ရှေ့ဆောင် အမျိုးသမီး ဟစ်ဟော့အဆိုတော်တစ်ဦးအဖြစ် သတ်မှတ်ခံရပြီး "မြန်မာ့ ဟစ်ဟော့မိဖုရား" ဘွဲ့ဖြင့် ချီးကျူးခံထားရသည်။သူမ ရဲ့ အမည်ရင်းမှာ	ထက်ထက်အောင် ဖြစ်ပြီး ထက်ထက် ဟုလည်းခေါ်သည်။

## ငယ်ဘဝနှင့် ပညာရေး
၁၉၉၃ ခုနှစ်၊ မေလ ၂၂ ရက်နေ့တွင် ရန်ကုန်မြို့၌ ကုန်သည်တစ်ဦးဖြစ်သော ဖခင် အောင်ဇော်လင်းနှင့် မိခင် မိုးသိင်္ဂီတို့က သမီးငယ် ထက်ထက်အောင်ကို မွေးဖွားခဲ့သည်။ မွေးချင်းနှစ်ယောက်အနက် အငယ်ဆုံးဖြစ်ပြီး သူမ၏အစ်ကို မော်ဒယ် စိုးလင်းဖြိုးတို့ဖြစ်သည်။ အခြေခံပညာ အထက်တန်းကျောင်း အမှတ် (၁) ဒဂုံတွင် တက်ရောက်ခဲ့ပြီး အမျိုးသား စီမံခန့်ခွဲမှု ကောလိပ် (National Management College) မှ ဘွဲ့ရရှိခဲ့သည်။

## ဂီတဘဝ
ဘော်ဘီဆော်ဆာသည် ၂၀၀၆ ခုနှစ်တွင် အောက်ခြေအဆင့်မှစ၍ ဟစ်ဟော့သီချင်းများကို စတင်သီဆိုခဲ့သည်။ အသက် ၁၃ နှစ်အရွယ်တွင် အဆိုတော် ရဲလေးနှင့် တွဲဖက်ဖျော်ဖြေခဲ့သော "မနှုတ်ဆက်ချင်ဘူး" သီချင်းဖြင့် လူသိများလာခဲ့သည်။ သို့သော် "ပွဲ" ဟု အမည်ရသည့် သူမ၏ နာမည်ကျော် သီချင်းကသာ ဂီတလောကတွင် ကျော်ကြားမှုရရှိစေခဲ့ပြီး ပရိသတ်များထံမှ အသိအမှတ်ပြုခြင်းကို ခံရသည်။

၂၀၁၁ ခုနှစ် နိုဝင်ဘာ ၂၁ ရက်တွင် လက်တွဲဖော် လွှမ်းပိုင် နှင့်အတူ "ဒုံးပျံ" အယ်လ်ဘမ်ကို ဖြန့်ချိခဲ့သည်။ ဤအယ်လ်ဘမ်သည် ရွှေအက်ဖ်အမ် (Shwe FM) နှင့် စီးတီးအက်ဖ်အမ် (City FM) တို့မှ "အကောင်းဆုံး ဂီတအယ်လ်ဘမ်ဆု" ကို ရရှိခဲ့သည်။ ထို့အပြင် *ဒုံးပျံ* အယ်လ်ဘမ်အတွက် ရရှိသည့် ဆုကြေးငွေမှ ကျပ် ၁ သန်းကို သုခ ရိပ်မြုံ ပရဟိတအသင်းသို့ လှူဒါန်းခဲ့သည်။ ဤတွဲဖက်အယ်လ်ဘမ် ထွက်ရှိပြီးနောက် ဘော်ဘီသည် ကြော်ငြာရိုက်ကူးမှုများ၊ ရှိုးပွဲများနှင့် မြန်မာနိုင်ငံတစ်ဝှမ်းရှိ ဖျော်ဖြေပွဲများတွင် ပါဝင်ခဲ့သည်။ တစ်ချိန်တည်းမှာပင် လွှမ်းပိုင်နှင့် Rock$tar အဖွဲ့မှ အနုပညာရှင်များနှင့် သီချင်းများစွာတွင် ပူးပေါင်းသီဆိုခဲ့သည်။ ထို့နောက် ဟစ်ဟော့အဆိုတော် စိုင်းစိုင်းခမ်းလှိုင် နှင့် ကိုကာကိုလာ မြန်မာတို့နှင့် ပူးပေါင်းကာ ၂၀၁၄ ဖီဖာ ကမ္ဘာ့ဖလား အတွက် "The World is Ours" သီချင်းကို ထုတ်ဝေခဲ့သည်။

ဘော်ဘီဆော်ဆာသည် တစ်ကိုယ်တော် အယ်လ်ဘမ်ထုတ်လုပ်ရန် ကြိုးပမ်းခဲ့ပြီး ၂၀၁၅ ခုနှစ် ဖေဖော်ဝါရီ ၈ ရက်တွင် ပွဲဦးထွက် တစ်ကိုယ်တော်အယ်လ်ဘမ် "#21" ကို ဖြန့်ချိခဲ့သည်။ ဗီဒီယိုအယ်လ်ဘမ်ကို ၂၀၁၅ ခုနှစ် ဇူလိုင်လတွင် ဆက်လက်ဖြန့်ချိခဲ့သည်။ ဘော်ဘီဆော်ဆာသည် အအောင်မြင်ဆုံး မြန်မာအမျိုးသမီး အဆိုတော်များထဲမှ တစ်ဦးအဖြစ် သတ်မှတ်ခံရပြီး "မြန်မာ့ ဟစ်ဟော့မိဖုရား" ဘွဲ့ကို ရရှိခဲ့သည်။

## သရုပ်ဆောင်ဘဝ
ဘော်ဘီဆော်ဆာသည် လွှမ်းပိုင်၊ ဘန်နီဖြိုး၊ ကျော်ထက်ဆွေ၊ နန်းသူဇာ နှင့် နန်းမြတ်ဖြိုးသင်း စသည့် အနုပညာရှင်များနှင့်အတူ ခရီးသွား မှတ်တမ်းရုပ်သံဇာတ်လမ်းတွဲ ''Let's Go* တွင် တင်ဆက်သူနှင့် သရုပ်ဆောင်အဖြစ် ပါဝင်ခဲ့သည်။ ၂၀၁၅ ခုနှစ်တွင် ထွက်ရှိသော *အာရွှီးတဲ့ကိုကို* ရုပ်ရှင်ဇာတ်ကားတွင် လူမင်း နှင့်အတူ ခေါင်းဆောင်မင်းသမီးအဖြစ် ပထမဆုံးအကြိမ် သရုပ်ဆောင်ခဲ့သည်။

## Brand Ambassadorships
ဘော်ဘီဆော်ဆာကို ၂၀၁၃ ခုနှစ် ဇူလိုင် ၂၆ ရက်တွင် ကိုကာကိုလာ မှ သူမကို Brand  Ambassador  အဖြစ် ခန့်အပ်ခဲ့ပြီး

## အနုပညာလှုပ်ရှားမှုများ
### ရုပ်ရှင်
**အာရွှီးတဲ့ကိုကို* (၂၀၁၅)

## သီချင်းအယ်လ်ဘမ်များ
### တစ်ကိုယ်တော်အယ်လ်ဘမ်များ
**#21* (၂၀၁၅)

### တွဲဖက်အယ်လ်ဘမ်များ
**ဒုံးပျံ'' (၂၀၁၁)

## ကိုယ်ရေးကိုယ်တာ
ဘော်ဘီဆော်ဆာသည် ၂၀၀၉ ခုနှစ်ကတည်းက မြန်မာ ဟစ်ဟော့အဆိုတော် လွှမ်းပိုင် နှင့်(၁၃)နှစ်အကြာ ချစ်သူများ ဖြစ်ခဲ့ကြသည်။ သို့သော် ၂၀၂၂ ခုနှစ် နှစ်ကုန်ပိုင်းတွင် သူမ၏ ဖေ့စ်ဘွတ်ခ်စာမျက်နှာ၌ ချစ်သူအဖြစ်မှ တရားဝင်လမ်းခွဲပြက်ဆဲကြောင်း ကြေညာခဲ့သည်။  လွှမ်းပိုင်က သရုပ်ဆောင် နော်ဖာအယ်ထား နှင့် ပတ်သက်မှုရှိလာပြီးနောက် လမ်းခွဲသွားခြင်းဖြစ်သည်ဟု ဆိုသည်။ ဤအ‌ကြောင်းအရာများ သည် အွန်လိုင်းပေါ်တွင် ပြင်းထန်သော ဝေဖန်မှုများ ဖြစ်ပေါ်စေခဲ့ပြီး လွှမ်းပိုင်သည် နောက်ပိုင်းတွင် ထိုကိစ္စကို ဝန်ခံခဲ့သည်။ ဤအငြင်းပွားမှုကို တုံ့ပြန်သည့်အနေဖြင့် ဘော်ဘီဆော်ဆာသည် "နာမည်တပ်ပြီးပြောပိုင်ခွင့်မရှိ" အမည်ရှိ သီချင်းကို သွယ်ဝိုက်၍ သီဆိုခဲ့သည်။

## ကိုးကား 
ကဏ္ဍ:သက်ရှိထင်ရှားပုဂ္ဂိုလ်များ